SKRIFTLIG FORESPØRGSEL E-2288/01

af Alexander de Roo (Verts/ALE), Miquel Mayol i Raynal (Verts/ALE),María Sornosa Martínez (PSE) og Laura González Álvarez (GUE/NGL)til Kommissionen

(31. juli 2001)

Om: Den spanske plan for forvaltning af vandressourcerne (plan hidrológico nacional): overholdelse af EU-direktiver, strukturfonde, kunstvandingspolitik og EU-finansiering

I Kommissionens svar på forespørgsel E-0003/01(1) om manglende overholdelse af EU-direktiver og EU-fondenes finansiering af den spanske vandforvaltningsplan hedder det bl.a.: De spanske myndigheder har forelagt en rammestrategi for vandforsyning med kriterier for projektudvælgelse samt en foreløbig fortegnelse over prioriterede aktiviteter for hvert vandløbsopland. En række projekter for de individuelle vandløbsoplande er ved at blive gennemgået af Kommissionen med henblik på en eventuel samfinansiering via Samhørighedsfonden i tidsrummet 2000-2006. Kommissionen vil sikre sig, at de programmer, som den er med til at finansiere, gennemføres i overensstemmelse med den gældende lovgivning, samt at alle aktiviteter er i overensstemmelse og forenelige med fællesskabspolitikken, herunder miljøpolitikken. Den spanske regering er imidlertid i færd med at vedtage nogle vandområdeplaner, som ikke er i overensstemmelse med denne politik, samtidig med at den anmoder om finansiering til særskilte projekter.

Kommissionen bedes i denne forbindelse besvare følgende spørgsmål:

1. Hvilke projekter og prioriterede aktiviteter for de enkelte vandløbsoplande har den spanske regering udvalgt med henblik på at få finansiering fra EU?

2. Har den spanske regering forelagt de nødvendige rapporter, som godtgør opfyldelse af rammedirektivet om vand og om naturtyper og fugle, sådan som EU-lovgivningen foreskriver?

3. I de tilfælde hvor de spanske myndigheder individuelt søger om finansiering til de arbejder, der indgår i den spanske vandforvaltningsplan, og dermed undgår den helhedsløsning, som giver disse arbejder mening, vil Den Europæiske Union da være indstillet på at samfinansiere disse vandforvaltningsforanstaltninger?

4. Hvordan kan den strategi for integreret vandforvaltning i henhold til rammedirektivet om vand, som indgår i EF-støtterammen 2000-2006 for mål 1 i Spanien, forenes med den vandoverførselsespolitik, der foreslås i den spanske vandforvaltningsplan? Mener Kommissionen ikke, at det kan føre til en vis form for tvang fra den statslige regerings side over for nogle autonome regioner, hvis EU-finansierede strukturmidler koncentreres i de regioner, der går ind for den spanske vandforvaltningsplans arbejder?

5. I betragtning af at den spanske regering har bebudet en kunstvandingsplan for Spanien, der vil være tæt knyttet til vandforvaltningsplanens vandoverførselsstrategi, hvordan vil Kommissionen da sikre, at kunstvandingspolitikken ikke fører til urationel brug af vandressourcerne, når man får overførte vandressourcer til rådighed? Mener Kommissionen ikke, at det ville være mere logisk at rationalisere udnyttelsen af de eksisterende vandressourcer til landbrugsformål og nedbringe misbruget i stedet for at støtte en vandoverførselspolitik?

(1) EFT C 261 E af 18.9.2001, s. 27.

Svar afgivet på Kommissionens vegne af Michel Barnier

(12. november 2001)

EU's medfinansiering af de spanske vandforsyningsprojekter foregår primært via Samhørighedsfonden eller strukturfondene. Udgangspunktet er, at alle projekter, som får støtte, hvad enten de finansieres af EU via Samhørighedsfonden eller strukturfondene, skal overholde EU-lovgivningen, herunder miljøkravene. I begge tilfælde gælder det, at Spanien ikke er forpligtet til at underrette Kommissionen om en eventuel forbindelse mellem enkeltprojekter og eventuelle nationale rammer, som fx den spanske plan for forvaltning af vandressourcerne.

Inden for rammerne af Samhørighedsfonden vurderer og godkender Kommissionen de spanske forslag til projekter eller grupper af projekter på grundlag af deres individuelle fortrin og efter de gældende bestemmelser. Til dato er der blevet godkendt en række af denne type projekter. Information om sådanne projekter offentliggøres regelmæssigt af Kommissionen. Nogle af projekterne kan være koblet til den spanske plan for forvaltning af vandressourcerne, men det er kun de spanske myndigheder, som er i stand til at bekræfte dette. Det samme gælder projekter, som for øjeblikket vurderes i Kommissionen, og som endnu ikke er blevet godkendt.

Når det gælder strukturfondene, tilrettelægges indsatsen ud fra brede strategiske prioriteringer fastsat i de programmeringsdokumenter, som de nationale myndigheder og Kommissionen er blevet enige om, og som denne senere formelt har godkendt. Udvælgelsen af enkeltprojekter til gennemførelse af den aftalte strategi er en opgave, som er uddelegeret til de lokale myndigheder i medlemslandene. Strategien for de spanske mål 1-områder, den såkaldte EF-støtteramme (EFSR) 2000-2006, som man nåede til enighed om i oktober 2000, indeholder en prioritering benævnt Miljø, natur og vandressourcer. Den udgør sammen med mere detaljerede operationelle programmer grundlaget for de spanske myndigheders udvælgelse af projekter, som kan få del i den EU-støtte, som fx går til vandforsyning. Kommissionen bliver underrettet om de udvalgte projekter gennem det overvågningssystem, som er etableret i forbindelse med EFSR. De nationale myndigheder underretter også Kommissionen om alle større projekter (50 mio. EUR og derover), som foreslås støttet under programmerne, og disse skal så igen godkendes af Kommissionen efter de gældende bestemmelser, før støtten kan godkendes. I alle tilfælde er det kun de spanske myndigheder, som kan oplyse, hvorvidt udvalgte projekter indgår i den spanske plan for forvaltning af vandressourcerne.